Nikola รถบรรทุกไฟฟ้า ล้านล้าน ลวงโลก
ในช่วงไม่กี่เดือนที่ผ่านมา เราอาจจะได้เห็นข่าวว่ามีหลายบริษัทที่ถูกจับทุจริต  ทั้งการโกงบัญชีของ Luckin Coffee ธุรกิจร้านกาแฟที่โตระเบิดจนมีสาขามากกว่า Starbucks   ไปจนถึง Kingold บริษัทค้าทองจีนในตลาดหุ้นสหรัฐฯ ที่ถูกจับได้ว่าใช้ทองปลอมมาค้ำประกันเพื่อขอสินเชื่อ  และเมื่อไม่นานมานี้ อีกหนึ่งบริษัทที่ถูกกล่าวหาว่ากำลังทุจริต และหลอกลวงคนทั้งโลก
27 ก.ย. 2563

Nikola รถบรรทุกไฟฟ้า ล้านล้าน ลวงโลก /โดย ลงทุนแมน
ในช่วงไม่กี่เดือนที่ผ่านมา เราอาจจะได้เห็นข่าวว่ามีหลายบริษัทที่ถูกจับทุจริต
ทั้งการโกงบัญชีของ Luckin Coffee ธุรกิจร้านกาแฟที่โตระเบิดจนมีสาขามากกว่า Starbucks
ไปจนถึง Kingold บริษัทค้าทองจีนในตลาดหุ้นสหรัฐฯ ที่ถูกจับได้ว่าใช้ทองปลอมมาค้ำประกันเพื่อขอสินเชื่อ
และเมื่อไม่นานมานี้ อีกหนึ่งบริษัทที่ถูกกล่าวหาว่ากำลังทุจริต และหลอกลวงคนทั้งโลก
นั่นก็คือบริษัท Nikola ที่อ้างว่าจะผลิตรถไฟฟ้าและไฮโดรเจน ที่หลายคนมองว่ามีโอกาสที่จะเติบโตกลายมาเป็นคู่แข่งคนสำคัญของ Tesla บริษัทรถยนต์ที่มีมูลค่ามากสุดในโลกในตอนนี้
แต่ความน่าสงสัยก็เกิดขึ้น เพราะผู้ก่อตั้งบริษัทอย่าง Trevor Milton ได้ออกมาประกาศลาออกกะทันหันหลังจากโดนกล่าวหาว่าทำทุจริตได้เพียง 10 วัน
เรื่องทั้งหมดนี้กดดันไปยังหุ้นของบริษัท Nikola ที่ร่วงลงมาตั้งแต่จุดสูงสุดในเดือนมิถุนายนปีนี้กว่า 79%
แล้ว Nikola ทำอะไรที่น่าสงสัยว่าจะทุจริตบ้าง?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ก่อนอื่น เราไปทำความรู้จักกับอีกตัวละครสำคัญของเรื่องนี้กันก่อน นั่นก็คือ Hindenburg Research
บริษัทแห่งนี้ทำธุรกิจจับทุจริต โดยทางบริษัทจะทำกำไรมหาศาลจากการ Short Sell หรือการยืมหุ้นบริษัทที่มีแนวโน้มจะทุจริตมาขายล่วงหน้า
ย้อนกลับไปต้นปีนี้ Muddy Waters Research ก็เป็นหนึ่งในบริษัทจับทุจริตที่ได้กำไรมหาศาลจากการ Short Sell หลังจากที่สามารถจับได้ว่า Luckin Coffee โกงบัญชีบันทึกยอดขายเกินจริง
มาคราวนี้ บริษัท Hindenburg Research ได้ Short Sell หุ้น Nikola แล้วก็มาเผยแพร่รายงานความยาว 76 หน้ากระดาษ เพื่อแสดงหลักฐานยืนยันว่า Nikola กำลังทำธุรกิจลวงโลก
Nikola ถูกก่อตั้งขึ้นปี 2014 โดยมีพันธกิจที่จะสร้างยานยนต์ไร้มลพิษ ด้วยเทคโนโลยีแบตเตอรี่ไฟฟ้ากับไฮโดรเจนจากการวิจัยและพัฒนาของบริษัท
ด้วยความที่พลังงานสะอาดเป็นธีมการลงทุนของโลก รวมถึงรุ่นพี่อย่าง Tesla ก็สามารถประสบความสำเร็จมหาศาลถึงขนาดที่มีมูลค่าเพิ่มขึ้นจนกลายมาเป็นบริษัทรถยนต์ที่มีมูลค่ามากสุดในโลก
Nikola จึงสามารถสร้างความน่าเชื่อถือได้โดยง่าย และมีแม่เหล็กดึงดูดนักลงทุนให้มาระดมทุนได้อย่างรวดเร็ว เร็วถึงขนาดที่สามารถเข้าตลาดหลักทรัพย์ได้แล้ว หลังจากทำธุรกิจมาเพียง 6 ปี
แล้วตอนนี้ Nikola มีรายได้เท่าไร?
หากเรามาดูผลประกอบการของบริษัท Nikola
6 เดือนแรกปี 2019 รายได้ 4 ล้านบาท ขาดทุน 1,477 ล้านบาท
6 เดือนแรกปี 2020 รายได้ 3 ล้านบาท ขาดทุน 4,198 ล้านบาท
ที่น่าสนใจคือ รายได้ของ Nikola ที่เราเห็น มาจากธุรกิจอื่น
เพราะแท้จริงแล้ว ตอนนี้บริษัทมีรายได้จากการขายยานยนต์ เท่ากับ 0 บาท..
และที่เป็นแบบนี้ก็เพราะว่า Nikola ยังไม่ได้ขายรถสักคัน เพราะทางบริษัทเองยังไม่สามารถผลิตรถที่สามารถใช้งานได้จริง มีเพียงต้นแบบที่ยังอยู่ระหว่างการทดสอบ ซึ่งคาดการณ์ว่าจะสามารถเริ่มผลิตขายได้ภายในปี 2021
แม้ว่า Nikola จะยังไม่ได้ขายรถสักคัน แต่รู้ไหมว่าช่วงหนึ่งของปีนี้  Nikola กลับมีมูลค่าสูงถึง 1.1 ล้านล้านบาท มากกว่า Ford บริษัทที่ขายรถยนต์ได้ 5.5 ล้านคันในปีที่ผ่านมาเสียอีก
ซึ่งมูลค่าดังกล่าวก็คือความคาดหวังของนักลงทุน ที่เชื่อมั่นในเทคโนโลยีแบตเตอรี่ไฟฟ้าและไฮโดรเจนว่าจะสามารถทำให้ Nikola โตระเบิด ไม่ต่างอะไรไปจากที่ Tesla ทำได้นั่นเอง
แต่ก็ดูเหมือนว่าสิ่งเหล่านี้ แทบไม่มีอะไรเลยที่เป็นความจริง..
หนึ่งในประเด็นสำคัญที่ Hindenburg Research กล่าวหาต่อ Nikola ก็คือบริษัทแห่งนี้ไม่ได้มีเทคโนโลยีเป็นของตัวเอง แต่อาศัยการว่าจ้างผู้ผลิตรายอื่นให้ผลิตให้ เท่านั้น
โดยบางส่วนของรายงานระบุว่า Nikola ได้ไปสั่งซื้ออินเวอร์เตอร์ซึ่งเป็นส่วนประกอบในรถบรรทุกไฟฟ้าจากบริษัท Cascadia
แต่หลังจากที่ Nikola ได้นำรถออกมาจัดแสดง ทางบริษัทกลับเคลมว่าอินเวอร์เตอร์เป็นเทคโนโลยีที่บริษัทผลิตขึ้นเอง และได้นำเทปดำมาปิดป้าย แบรนด์ Cascadia ไว้..
และกรณีล่าสุดที่ Nikola เพิ่งประกาศแลกหุ้นบริษัทตัวเอง 11% เพื่อแลกกับการจ้างให้ GM ผลิตรถยนต์ให้
ซึ่งตรงนี้ก็มีนักลงทุนหลายคนเริ่มเห็นว่าเทคโนโลยีที่ Nikola ใช้ในการผลิตแทบจะมาจาก GM ทั้งหมด
นอกจากเรื่องของเทคโนโลยีที่ทางบริษัทโดนกล่าวหาแล้ว
ตลอดระยะเวลาที่ผ่านมา Trevor Milton ผู้ก่อตั้งบริษัทก็ได้มีพิรุธหลายอย่างทั้งการเปลี่ยนแปลงการเปิดตัวรถยนต์โมเดลที่จะผลิตจริง ไปเป็นการแสดงเพียงรถต้นแบบที่ยังวิ่งไม่ได้ แถมรับเปิดจองรถเพื่อดึงเงินเข้าบริษัท
และเมื่อไม่นานมานี้ หลังจากที่ Nikola โดนบริษัท Hindenburg Research โจมตีอย่างหนัก
แทนที่ผู้ก่อตั้งบริษัทอย่าง Trevor Milton จะนำหลักฐานมายืนยันถึงความโปร่งใส และแสดงความเชื่อมั่นว่าบริษัทกำลังอยู่ในทิศทางที่ถูกต้อง แต่เขากลับประกาศลาออกแทบจะในทันที..
เรื่องราวของ Trevor Milton ก็ได้ถูกโยงไปหา Elizabeth Holmes อดีตเจ้าของสตาร์ตอัปเลือดหยดเดียวเปลี่ยนโลก Theranos ที่ได้หลอกหลวงคนทั้งโลกมาแล้วเมื่อไม่กี่ปีก่อน
Nikola เคยมีมูลค่าบริษัทระดับ 1.1 ล้านล้านบาท หลังจากจดทะเบียนเข้าตลาดหลักทรัพย์สำเร็จภายในเดือนเดียว
แต่มาวันนี้ มูลค่าบริษัทก็ได้ตกลงมาเหลือเพียง 2.3 แสนล้านบาท คิดเป็นการตกลงมาถึง 79%
ซึ่งถ้ารายงานของ Hindenburg Research เป็นจริง
มูลค่า 2.3 แสนล้านบาท ก็น่าจะยังมากไป
เพราะมูลค่าที่แท้จริงของบริษัทนี้ อาจเป็นแค่ ความว่างเปล่า..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-